Puolustusministeriö huolehtii nyt maavoimien hankintojen rahoituksesta.

Panssaroitu miehistönkuljetusajoneuvo Pasi Porin prikaatissa. TOMI VUOKOLA/AL

Puolustusministeriön kohta väistyvä kansliapäällikkö Arto Räty kehottaa miettimään, millaiseen sotilaalliseen maanpuolustukseen Suomella on varaa 2020-luvulla. Puolustusministeri Jussi Niinistö ja puolustuspoliittisen osaston päällikkö Esa Pulkkinen myöntävät maavoimien kaluston rahoituksen haasteet.

Vaikka Venäjän talous on kuralla, maa varustautuu sotilaallisesti tavalla, jota ei ole nähty sitten kylmän sodan. Iltalehti uutisoi tiistaina, miten itänaapurimme on yhä aktiivisemmin investoinut puolustukseensa kansalaistensa elintason kustannuksella.

Suomessa taas puolustusministeriön kohta väistyvä kansliapäällikkö, kenraaliluutnantti Arto Räty on huolissaan puolustusvoimien koko rahoituksen riittävyydestä 2020-luvun tarpeita ajatellen.

– Budjettikäyrä ei ole noussut sillä tavalla kuin oli alunperin ajatus. Samaan aikaan hinnat nousevat. Materiaalihankintoihin tulee siis jatkossa entistä vähemmän rahaa, Räty perustelee huoltaan.

Merivoimien taistelualukset ja ilmavoimien torjuntahävittäjät vanhenevat 2020-luvulla, joten niiden tilalle on hankittava uusia. Rädyn mukaan Laivue 2020 ja HX-hävittäjä -hankkeet vievät kaiken huomion, ja puolustusvoimien muu kehitys on vaarassa pysähtyä.

– Yksi iso tekijä on maavoimat. Sen volyymit ovat niin suuret, että materiaalin ylläpitäminen on aika haastavaa 2020-lukua ajatellen, Räty sanoo.

Räty kertoi huolestaan ensimmäiseksi Ylen Radion Ykkösaamussa.

Lue keskiviikon painetusta Iltalehdestä tai digilehdestä lisää Rädyn mietteitä sekä puolustusministeri Jussi Niinistön ja puolustusselontekoa laativan Esa Pulkkisen näkemykset asiasta.

Kuvatekstin Masi korjattu Pasiksi keskiviikkona kello 14.16.